ការ​ស៊ើបអង្កេត​ដើម្បី​ចោទប្រកាន់​ទម្លាក់​លោកត្រាំពី​តំណែងធ្វើ​ឲ្យ​មាន​ការ​បែកបាក់​គ្នា​នៅ​ក្នុង​រដ្ឋ Wisconsin​​
ការណ៍​ដែល​​ប្រធានាធិបតី​សហរដ្ឋអាមេរិក លោក ដូណាល់ ត្រាំ ជំរុញ​ឲ្យ​ប្រទេស​អ៊ុយក្រែន​ស៊ើបអង្កេត​លើ​គូ​ប្រជែង​នយោបាយ​របស់​ខ្លួន​គឺ​លោក Joe Biden មិន​ឲ្យ​ធ្វើ​ឲ្យ​លោក Karaba មិន​បាន​រំខាន​អារម្មណ៍​របស់​លោក​នោះ​ទេ។
វីស្កុនសិន — ខណៈដែលរដ្ឋសភាអាមេរិកបន្ដស៊ើបអង្កេតដើម្បីចោទប្រកាន់ទម្លាក់លោកប្រធានាធិបតី ដូណាល់ ត្រាំ ពីតំណែង ក្រុមអ្នកបោះឆ្នោតកំពុងតែជជែកគ្នាអំពីសមរភូមិនយោបាយនៅក្នុងរដ្ឋ Wisconsin។ លោក Evan Karaba វ័យ២០ឆ្នាំ គឺជានាយកផ្នែកឌីជីថលនៅមហាវិទ្យាល័យ College Republicans នៃសាកលវិទ្យាល័យ Wisconsin ក្នុងទីក្រុង Madison រដ្ឋ Wisconsin។ ការណ៍ដែលប្រធានាធិបតីសហរដ្ឋអាមេរិក លោក ដូណាល់ ត្រាំ ជំរុញឲ្យប្រទេសអ៊ុយក្រែនស៊ើបអង្កេតលើគូប្រជែងនយោបាយរបស់ខ្លួនគឺលោក Joe Biden មិនឲ្យធ្វើឲ្យលោក Karaba មិនបានរំខានអារម្មណ៍របស់លោកនោះទេ។ លោក Karabas បានថ្លែងថា៖ «ខ្ញុំដឹងថាប្រធានាធិបតីអ៊ុយក្រែន លោក Zelenskiy បាននិយាយថា លោកមិនត្រូវបានគេដាក់សម្ពាធឲ្យធ្វើអ្វីមួយនោះទេ ដូច្នេះខ្ញុំមិនគិតថា នេះគឺជាបញ្ហាអ្វីនោះទេ‍»។ នេះគឺជាមូលហេតុដែលលោក Karabas មិនគាំទ្រការស៊ើបអង្កេតដើម្បីចោទប្រកាន់ទម្លាក់លោកប្រធានាធិបតី ត្រាំ ពីតំណែងឡើយ។ លោក Karabas បានថ្លែងទៀតថា៖ «ខ្ញុំគិតថា ពួកសមាជិកគណបក្សប្រជាធិបតេយ្យកំពុងតែអស់សង្ឃឹម។ ខ្ញុំគិតថា ពួកគេគ្មានសង្ឃឹមថាអាចយកជ័យជម្នះលើលោកប្រធានាធិបតី ត្រាំ នៅក្នុងការបោះឆ្នោតឆ្នាំ២០២០ខាងមុខនេះទេ ដូច្នេះហើយបានជាពួកគេកំពុងព្យាយាមបើកការ ស៊ើបអង្កេតដើម្បីចោទប្រកាន់ទម្លាក់លោកពីតំណែង ដោយសង្ឃឹមថា ធ្វើដូច្នេះនឹងនាំឲ្យលោក ត្រាំ មានកិត្តិសព្ទមិនល្អនៅចំពោះមុខសាធារណជន»។ អ្នកស្រី Bernadette Rainsford អ្នកបោះឆ្នោតម្នាក់នៅរដ្ឋ Wisconsin បាននិយាយថា៖ «ខ្ញុំគិតថា ដំណើរការស៊ើបអង្កេតដើម្បីចោទប្រកាន់ទម្លាក់លោក ត្រាំ ពីតំណែង ត្រូវបានធ្វើឡើងដោយមានមូលហេតុ ហើយយើងឈានដល់ដំណាក់កាលមួយដែលត្រូវតែធ្វើដូច្នេះ»។ អ្នកបោះឆ្នោតនៅតំបន់ជនបទក្នុងរដ្ឋ Wisconsin ដូចជាអ្នកស្រី Bernadette Rainsford ជឿថា ការសន្ទនាតាមទូរស័ព្ទរវាងលោក ត្រាំ និងប្រធានាធីបតីអ៊ុយក្រែនគឺជារឿងមិនត្រឹមត្រូវទេ មិនដូចដែលលោកប្រធានាធិបតីអះអាងនោះទេ។ អ្នកស្រី Bernadette Rainsford បានលើកឡើងទៀតថា៖ «ខ្ញុំមិនជឿលើអ្វីដែលលោកនិយាយទាល់តែសោះ។ ខ្ញុំគិតថា លោកមិនបានថ្លឹងថ្លែងឲ្យបានត្រឹមត្រូវទេនៅក្នុងការសន្ទនាតាមទូរស័ព្ទនោះ។ រឿងទាំងអស់នោះសំខាន់ខ្លាំងណាស់ មិនមែនលេងសើចនោះទេ »។ នៅក្នុងរដ្ឋ Wisconsin ដែលលោក ត្រាំ ទទួលបានជ័យជម្នះយ៉ាងប្រកៀកប្រកិតបំផុតនៅក្នុងការបោះឆ្នោតប្រជែងយកតំណែងប្រធានាធិបតីកាលពីឆ្នាំ២០១៦នោះ ដំណើរការស៊ើបអង្កេតដើម្បីចោទប្រកាន់ទម្លាក់លោកពីតំណែងកំពុងតែធ្វើឲ្យអ្នកបោះឆ្នោតមានទស្សនៈផ្ទុយគ្នា។ រដ្ឋនេះត្រូវបានសមាជិកគណបក្សនយោបាយអាមេរិកទាំងពីរមើលឃើញថា គឺជារដ្ឋមួយដ៏សំខាន់ចំពោះការប្រជែងយកតំណែងប្រធានាធិបតីនៅឆ្នាំ២០២០ខាងមុខនេះ។ លោក Charles Franklin នាយកផ្នែកស្ទង់មតិអ្នកបោះឆ្នោតនៃសាលាច្បាប់ Marquette នៃសាកលវិទ្យាល័យ Milwaukeeបានថ្លែងថា៖ «យើងបានពិនិត្យមើលទៅលើការបោះឆ្នោតប្រជែងយកតំណែងប្រធានាធិបតីចំនួន៣អាណត្តិក្នុងចំណោម៥អាណត្តិចុងក្រោយនេះ ហើយសម្រេចថា រដ្ឋដែលប្រកៀកប្រកិតគ្នាខ្លាំង គឺរដ្ឋដែលចាញ់ឈ្នះគ្នាតិចជាង១%។ ដូច្នេះរដ្ឋនេះគឺជារដ្ឋមួយដែលប្រជាពលរដ្ឋមានការគាំទ្រផ្ទុយគ្នាចំពោះគណបក្សនយោបាយទាំងពីរ»។ ការងារជាប្រធានផ្នែកស្ទង់មតិនៃសាលាច្បាប់ Marquette ធ្វើឲ្យលោក Charles Franklin ទទួលបានព័ត៌មានអំពីអ្នកបោះឆ្នោតដែលបានចុះឈ្មោះរួចហើយនៅក្នុងរដ្ឋ Wisconsin ជារៀងរាល់ខែ។ លោក Franklin បានលើកឡើងថា៖ «ឥឡូវនេះ យើងឃើញមានការជំទាស់នឹងសវនាការស៊ើបអង្កេតដើម្បីចោទប្រកាន់ទម្លាក់លោក ត្រាំ ពីតំណែង កើនឡើងច្រើនជាងការគាំទ្របន្តិច។ ខ្ញុំគិតថា មានអ្នកគាំទ្រសវនាការស៊ើបអង្កេតនេះប្រហែលពី៤៦%ហើយប្រឆាំង៤៨%។ អ្នកជំទាស់នឹងការប្ដឹងដើម្បីស៊ើបអង្កេតចោទប្រកាន់ទម្លាក់លោក ត្រាំ ពីតំណែងមានប្រហែល៥១% ហើយខ្ញុំគិតថា អ្នកគាំទ្រមាន៤៣%។ តួលេខនេះបង្ហាញពីការគាំទ្រលើការស៊ើបអង្កេតនេះតិចជាងតួលេខដែលបានមកពីការស្ទង់មតិថ្នាក់ជាតិ »។ ការស្ទង់មតិរបស់លោក Franklin ក៏បានបង្ហាញពីការគាំទ្រឬប្រឆាំងនឹងការស៊ើបអង្កេតនេះ ក្នុងចំណោមសមាជិកគណបក្សនយោបាយទាំងពីរផងដែរ ប៉ុន្តែអ្នកបោះឆ្នោតឯករាជ្យយល់ឃើញខុសពីនេះ។ លោក Franklin បានមានប្រសាសន៍ថា៖ «ឥឡូវនេះ នៅក្នុងការស្ទង់មតិរបស់យើងកាលពីខែតុលាបង្ហាញថា អ្នកបោះឆ្នោតឯករាជ្យមានការជំទាស់ទៅនឹងសវនាការនិងដំណើរការស៊ើបអង្កេតដើម្បីចោទប្រកាន់ទម្លាក់លោកប្រធានាធិបតីពីតំណែងជាងសាធារណជនទាំងមូលទៅទៀត បើទោះបីជាអ្នកបោះឆ្នោតឯករាជ្យមិនដែលបង្ហាញការគាំទ្រចំពោះលោក ត្រាំ ក៏ដោយ។ ប៉ុន្តែយើងក៏បានរកឃើញថា អ្នកបោះឆ្នោតឯករាជ្យទាំងនោះមិនត្រូវបានគេប្រាប់ឲ្យដឹងគ្រប់ជ្រុងជ្រោយអំពីភស្តុតាងនៃការសន្ទនាតាមទូរស័ព្ទរវាងលោកប្រធានាធិបតី ត្រាំ និងប្រធានាធិបតីអ៊ុយក្រែននោះទេ »។ លោក William Clayton អ្នកបោះឆ្នោតម្នាក់ទៀតនៅក្នុងរដ្ឋ Wisconsin និយាយថា៖ «វាល្អ ដែលគេស៊ើបអង្កេតអំពីរឿងនេះ‍»។ លោក William Clayton គាំទ្រការស៊ើបអង្កេតដើម្បីចោទប្រកាន់ទម្លាក់លោកប្រធានាធិបតី ត្រាំ ពីតំណែង ប៉ុន្តែលោកយល់ពីការលំបាកក្នុងការបើកសវនាការនៅក្នុងព្រឹទ្ធសភាដែលគ្រប់គ្រងដោយគណបក្សសាធារណរដ្ឋ ដែលជាគណបក្សរបស់លោក ត្រាំ នោះ។ លោក Clayton និយាយទៀតថា៖ «ខ្ញុំគិតថា ព្រឹទ្ធសភាគ្រប់គ្រងដោយគណបក្សសាធារណរដ្ឋនឹងមិនទទួលបានសន្លឹកឆ្នោតគ្រប់គ្រាន់ដើម្បីទម្លាក់លោក ត្រាំ ពីតំណែងនោះទេ ដូច្នេះមានតែការបោះឆ្នោតប៉ុណ្ណោះដែលអាចដកលោក ត្រាំ ចេញបាន»។ នោះគឺជាការបោះឆ្នោតមួយ ដែលលោក Evan Karabas បានត្រៀមខ្លួនរួចរាល់ដើម្បីជួយឲ្យលោកប្រធានាធិបតី ត្រាំ ទទួលបានជ័យជម្នះ។ លោក Evan Karabas នាយកផ្នែកឌីជីថលនៅមហាវិទ្យាល័យ College Republicans បានថ្លែងថា៖ «អ្នកគាំទ្ររបស់លោក ត្រាំ គាំទ្រលោកកាន់តែខ្លាំងឡើង ហើយលោក ត្រាំ ទទួលបានប្រាក់បរិច្ចាគយ៉ាងច្រើនដែលមិនធ្លាប់មានពីមុនមកដើម្បីធ្វើយុទ្ធនាការឃោសនាបោះឆ្នោត។ ប៉ុន្តែដ៏រាបណាដែលការស៊ើបអង្កេតដើម្បីចោទប្រកាន់ទម្លាក់លោកពីតំណែងនៅតែបន្ដលោក ត្រាំ កាន់តែទទួលបានការគាំទ្រ»។ ការស្ទង់មតិនាពេលថ្មីៗនេះក្នុងរដ្ឋ Wisconsin បានបង្ហាញថា លោក ត្រាំ ទទួលបានការគាំទ្រច្រើនជាងគូប្រជែងភាគច្រើនរបស់លោកខាងគណបក្សប្រជាធិបតេយ្យដែលខ្លាំងៗនៅក្នុងការបោះឆ្នោតប្រជែងយកតំណែងប្រធានាធិបតីនៅឆ្នាំ២០២០ខាងមុខនេះ៕